
RAPORT

asupra proiectului de Lege pentru modificarea Legii nr. 24/2000 privind normele de tehnică legislativă pentru elaborarea actelor normative, republicată
În conformitate cu prevederile art. 89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu proiectul de Lege pentru modificarea Legii nr. 24/2000 privind normele de tehnică legislativă pentru elaborarea actelor normative, republicată, trimis cu adresa nr. P.l.X-226, din 8 iunie 2005, înregistrat sub nr. 31/ 474  din  8.06.2005.

Potrivit prevederilor art. 75 din Constituţie şi ale art. 86 din Regulamentul Camerei Deputaţilor, Camera Deputaţilor este Cameră decizională. 

Consiliul Legislativ a avizat favorabil propunerea legislativă, conform avizului nr. 174/04.03..2005.

Guvernul, în punctul său de vedere, transmis sub nr. 692/19.04.2005, a precizat că nu susţine adoptarea acestei propuneri legislative.
Senatul a adoptat propunerea legislativă în şedinţa sa din 6 iunie 2005.

Proiectul de Lege are ca obiect de reglementare  modificarea Legii nr. 24/2000 privind normele de tehnică legislativă, instituind obligativitatea republicării actului normative modificat sau completat.
Propunerea legislativă face parte din categoria legilor ordinare. 

În conformitate cu prevederile art. 60 din Regulamentul Camerei Deputaţilor, membrii comisiei  au examinat propunerea legislativă în şedinţa din 15 iunie 2005.

La lucrări au fost prezenţi majoritatea membrilor comisiei.

Analizând proiectul de lege, membrii comisiei au apreciat că acesta nu poate fi acceptat, republicarea obligatorie a actului normativ modificat sau completat fiind dificilă şi costisitoare, dificultăţi ce ar îngreuna circulaţia promtă a informaţiei cu caracter juridic şi normativ.
În urma dezbaterii, membrii comisiei au hotărât, cu majoritate de voturi, respingerea proiectului de lege pentru modificarea Legii nr. 24/2000 privind normele de tehnică legislativă pentru elaborarea actelor normative, republicată. 

